Nigerië-ineenstorting: Oorlewendes land in SA | Maroela Media
Die vliegtuig wat beseerde Suid-Afrikaners van Nigerië af vervoer het.
Foto: @POWER987News op Twitter.
Kort nadat die vliegtuig geland het, is pasiënte na die Steve Biko-hospitaal vervoer. Meeste van die pasiënte is op draagbare uit die vliegtuig gedra en na ambulanse geneem. 'n Konvooi van die Tshwane-metropolisie en die polisie het die ambulanse vanaf die lugmagbasis na die hospitaal vergesel.
Lede van die interministeriële taakspan, onder leiding van minister Jeff Radebe, het die vliegtuig genader nadat dit by die lugmagbasis geland het. Die vliegtuig het 26 beseerdes vervoer waaronder drie kinders. Twee van die kinders, 'n 18 maande oue baba en 'n tweejarige, het albei hul ouers in die tragedie verloor.
Altesaam 84 Suid-Afrikaners is dood na voorverlede week se ineenstorting by die Synagogue Church of All Nations in Lagos.
Phuma Williams, woordvoerder van die kabinet, het vroeër gesê 'n ontruimingspan, waaronder 'n ortopediese sjirurg, is na Lagos gestuur. Die span het die beseerdes op die 10 uur lange vlug van Lagos na Pretoria behandel.
'n Konvooi van 12 ambulanse, Tshwane-metropolisiebeamptes en die blitspatrollie het reeds vroegoggend by die lugmagbasis aangekom.